Staatsaanklaer en vrou vas oor bedrogArgieffoto ŉ Staatsaanklaer van Johannesburg en sy vrou is in hegtenis geneem op aanklag van korrupsie nadat hy glo R6 000 geëis het vir twee dossiere om te “verdwyn”, het die direktoraat vir prioriteitsmisdaadondersoeke (die Valke) Maandag gesê. Kapt. Ndivhuwo Mulamu, woordvoerder van die Valke, het gesê die ondersoekeenheid vir ernstige misdade het Saterdag die staatsaanklaer en sy vrou in hegtenis geneem. “Die staatsaanklaer het R6 000 geëis van die twee verdagtes wat tereg staan op aanklag van die besit van ongelisensieerde vuurwapens in die Johannesburgse landdroshof sodat die dossier sou verdwyn,” het Mulamu gesê. “Die saak is by die Valke aangemeld en ŉ lokval is gestel. Die verdagtes is Saterdag by ŉ restaurant in Maponya Mall in hegtenis geneem, toe hulle in besit van die verdagtes se geld betrap is.” Die egpaar, onderskeidelik 33 en 38 jaar oud, sal na verwagting Dinsdag in die Protea-landdroshof verskyn op aanklag van korrupsie.